Dr Michael Farrugia, Ministru għall-familja u s-Solidarjetà Soċjali ħabbar li l-ġenituri ta’ 68,100 tifel u tifla li huma intitolati għaċ-ċhildren’s allowance, se jkunu qed jirċievuh qabel il-bidu tas-sena skolastika bil-ħsieb li tgħin lill-ġenituri fl-ispejjeż li jkollhom f’dan iż-żmien tas-sena. Dan il-benefiċċju se jkun qed jidħol fil-kont bankarju tal-familji nhar is-Sibt li ġej. Is-sena li għaddiet in-nefqa f’children’s allowance kienet tlaħħaq €43.6miljun. Dr Farrugia ħabbar ukoll li minn Settembru li ġej se jibda jingħata allowance supplimentari lill-ġenituri li għandhom dħul ta’ inqas minn €11,000 li jlaqqmu u jibagħtu lil uliedhom l-iskola b’mod regolari. Il-ġenituri li wliedhom jattendu 95% tal-jiem tal-iskola se jirċievu għotja ta’ €400 għall-ewwel wild, €400 oħra għat-tieni wild u €200 għal kull wild ieħor. Il-Ministru Farrugia qal li l-Gvern jemmen li “l-edukazzjoni hi ċ-ċavetta biex niġġieldu l-faqar”. Hu mistenni li din il-mizura se tiswa €9 miljun fis-sena. Qal li se tispiċċa r-regola li t-tfal ikunu jistgħu jfallu sa tlett ijiem fix-xahar mingħajr ebda ġustifikazzjoni.